39. schôdza NR SR - 10.deň - A. dopoludnia
Dátum: 2025-09-24
Poslanec: Čaučík, Marián (KDH)
Druh vystúpenia: Vystúpenie v rozprave

v skutočnosti dáva herniam ďalej privilégia. Je to, ako keby štát povedal: áno, pitie a fajčenie sú škodlivé, ale budeme ich podporovať, lebo na nich vyberieme dane. Takto sa nerobí prorodinná politika. Toto je protirodinná konsolidácia. A na tú rodiny na Slovensku doplatiť nesmú. Vážené kolegyne a kolegovia, musíme tu hovoriť aj o celkových ziskoch hazardného priemyslu. Rok 2024 bol pre hazard na Slovensku rekordný. Prevádzkovatelia herní, kasín a online hier spolu inkasovali viac ako miliardu eur. Len kamenné herne zarobili 481 miliónov eur čistého výnosu. To sú obrovské peniaze, a štát z toho dostáva len drobné. Preto odmietame logiku, ktorú sa nám snaží hazardná loby vnucovať. Že ak hazard viac zdaníme, hráči odídu do zahraničia alebo na čierny trh. To je strašenie. Hazard na Slovensku má dnes také zisky a takú klientelu, že priestor na férové zdanenie tu jednoznačne vidíme. My neočakávame, že sa ponúka hazardných spoločností zhorší, alebo že zavrú prevádzky. Očakávame, že sa konečne začnú podieľať na konsolidácii verejných financií, na úkor vlastného veľkého zisku. My v KDH hovoríme jasne. Hazard sa musí regulovať a férovo zdaňovať. Nie podporovať a maskovať sa troma percentami. Na tejto schôdzi Národnej rady predkladáme k hazardu aj vlastný návrh. Povinný mesačný výpis z hráčskeho konta. Aby každý hráč jasne videl, koľko prehral a aký je jeho čistý rozdiel. Je to jednoduché opatrenie, ktoré môže byť pre mnohých momentom pravdy a ochranou pred tragédiou. Ale zároveň hovoríme jasne, toto je len prvý krok. KDH pripravuje tieňovú reformu hazardu, ktorú budeme postupne predstavovať. Jej cieľom bude férové zdanenie hazardu, posilnenie právomoci obcí, prísnejšie pravidla pre marketing hazardných hier a účinnejšia prevencia proti závislostiam. Toto je rozdiel medzi nami a vládou. Vy robíte konsolidáciu na úkor rodín, my robíme politiku pre rodiny. Slovensko nepotrebuje viac hazardu a viac ústupkov lobbystom. Slovensko potrebuje férovosť, odvahu a ochranu rodín pred týmto ničivým fenoménom. Ďalší čas, ktorý mám, by som chcel ešte využiť na druhú tému, na proces konsolidácie a protesty mnohých, ktorí proti takémuto procesu protestujú, pretože nie je správny. Konsolidačné balíky sa nám už tretí rok stávajú traumou slovenskej spoločnosti. Ak by boli zabrali dva doterajšie balíky vlády Roberta Fica, mali by sme pred sebou neporovnateľne menšie drastické opatrenia, ako to bolo v predchádzajúcom období. Ale nezabrali, lebo vláda nedokáže ozdraviť verejné financie. Prečo? Nedokáže šetriť na sebe, nedokáže riadne vyberať dane, nedokáže podnietiť ekonomický rast. Vláda, ako sme to povedali, nás napína ako strunu. Márne sme čakali už mesiace, na jar a v lete na predloženie tretieho konsolidačného balíka. Vláda prišla opäť ako minulý rok, až v priebehu septembra. Takto sa to nerobí, aby sa dôležité veci dohodli obrazne v pivnici s zatvorenými dverami, bez okrúhlych stolov, bez dialógu s opozíciou, so zamestnávateľskými združeniami a zväzmi, s odborníkmi z akademického a mimovládneho prostredia. Prednedávnom sme dostali list ako poslanci, a dostali ste ho, pán predseda Národnej rady, aj vy zo Slovenského združenia pre značkových výrobkov, ktorý zastupuje desiatky výrobcov a dovozcov podnikajúcich na Slovensku, aj viaceré spoločnosti individuálne, ktoré čakali a oslovili ministra financií ešte v auguste, tiež ministra pôdohospodárstva so žiadosťou o stretnutie, aby sa predišlo konsolidačným návrhom, ktoré by mohli poškodiť sociálne slabšie skupiny obyvateľov. Vychádzali pritom len z informácií, ktoré sa objavili v médiách. Žiaľ, žiadny z ministrov ani ním poverená osoba sa s nimi, ani s inými zástupcami potravinárskeho sektora nestretol a ich obavy sa naplnili. Citujem z ich listu: Z návrhu konsolidačného balíka, ktorý bol schválený 10. septembra vládou Slovenskej republiky, dnes presne vieme identifikovať, že označenie návrhu na zvýšenie dane z pridanej hodnoty ako nástroj zdaňovania negatívnych externalít je zavádzajúce. Návrh reálne postihne skupiny sociálne slabších, mladých rodín, osôb so zdravotnými znevýhodneniami, ako aj ľudí s ambíciou zdravého životného štýlu. Z prijatého návrhu vidíme, že zvýši ceny napríklad minerálnej vody bez pridaného cukru alebo umelého sladidla, rastlinných nápojov, ktoré nahrádzajú mlieko, raňajkových cereáilí, ovocných kapsičiek, potravín na osobitné lekárske účely a proteínových tyčiniek so zníženým obsahom cukru. Týmto a ďalším nezamýšľaným problémom by sa bolo dalo vyhnúť, ak by návrh konsolidácie vznikal v dialógu aj s výrobcami. Žiaľ, nestalo sa to a konsolidačný balík bol podaný v skrátenom legislatívnom konaní. Na konci listu je apel, vážený pán predseda, s dôverou apelujeme na vás, aby sme sa o týchto problémoch mohli porozprávať a zastaviť tento nešťastný návrh. Zvyšovanie DPH na vybrané potraviny sa dotkne každého, keďže podľa našich analýz postihne približne tretinu výrobcov z balených potravín, výrobkov z balených potravín. No najviac postihne sociálne slabších, rodiny s deťmi, ako aj ľudí s intoleranciami. Zo štatistik Eurostatu dnes vieme, že na Slovensku je najviac občanov ohrozených chudobou a zvyšovanie cien potravín prostredníctvom zvyšovania DPH sa najviac dotkne tých, ktorí majú najhlbšie do vrecka. S úctou Martin Mitner, predseda predstavenstva, a Lubomír Tušer výkonný riaditeľ. Naozaj sme si mohli predísť tomuto procesu, aby sa schvaľovali veci aj v skrátenej rozprave, iba tu v parlamente, takto na poslednú chvíľu. A tieto veci sa majú riešiť v dialógu s tými, ktorých sa to týka. Ďakujem za pozornosť.